**PRIPREMA ZA IZVOĐENJE NASTAVNOGA SATA**

**DODATNA NASTAVA IZ HRVATSKOGA JEZIKA**

**Razred: 3.**

**Nastavno područje**: Jezično izražavanje

**Nastavna tema**: Glas za Zemlje spas

**Ključni pojmovi**: Dan planeta Zemlje, ekologija, ekolozi, plakat, ekološka poruka

**Cilj:** Obilježiti Dan planeta Zemlje na prigodan način – razgovorom o ekologiji, čitanjem i smišljanjem ekoloških poruka, izradom plakata.

**Zadatci nastave:**

1. **Obrazovni**: spoznati da se Dan planeta Zemlje obilježava 22. travnja, objasniti pojmove *ekologija* i *ekolozi*, čitati i analizirati ekološke poruke, pisati svoje ekološke poruke, naučiti kako se izrađuje plakat, napraviti svoj ekološki plakat
2. **Funkcionalni**: poticati učenike na promišljanje i pisanje o ekološkim temama, poticati učenike na govorno, pisano i likovno izražavanje, razvijati kulturu slušanja i govorenja
3. **Odgojni:** razvijati komunikacijske vještine, razvijati zanimanje za upoznavanje i razumijevanje novih riječi, poticati ekološku svijest učenika, razvijati suradničke odnose

**Nastavne metode**: govorenje, slušanje, čitanje, rad na tekstu, razgovor, izlaganje, crtanje

**Oblici nastave**: frontalni rad, individualni rad, rad u skupini

**Nastavna sredstva i pomagala**: pisanka, ploča, nastavni listić, knjiga ekološke tematike (Mati, Ida. *Glas za Zemlje spas.* Profil International. Zagreb.), hamer-papir, bojice

**Korelacija:** Sat razrednika, Priroda i društvo

**Tijek nastavnoga sata**

1. **Motivacija**

Učitelj učenicima pokazuje sliku čiste i zagađene prirode. Učenici nekoliko trenutaka promatraju, potom učitelj povede razgovor:

* Što ste uočili na slikama prirode?
* Što se dogodilo da se priroda tako promijenila?
* Kako sve čovjek zagađuje prirodu?
* Kako ljudi mogu spasiti svoj planet?
* Što ti možeš učiniti za spas Zemlje?
* Što je ekologija?
* Tko su ekolozi?

Učitelj razgovara s učenicima o ekologiji, ekolozima i Danu planeta Zemlje.

1. **Najava**

Učitelj najavljuje učenicima da će se na satu baviti ekologijom, razgovarati i promišljati o očuvanju planeta Zemlje, pisati ekološke poruke i izrađivati plakate.

1. **Čitanje i pisanje ekoloških poruka**

Učitelj povede razgovor o ekološkim porukama:

* Znate li neke ekološke poruke?
* Gdje se mogu vidjeti ekološke poruke?

Učitelj na listiću dijeli učenicima ekološke poruke. Oni ih čitaju u sebi, potom naglas. Slijedi kratak razgovor:

* Koje vam se ekološke poruke posebno sviđaju?
* Koje su osnovne karakteristike ekološke poruke?
* O čemu sve mogu pisati ekološke poruke?

*Ekološke poruke* kratke su, zanimljive poruke o očuvanju prirode i okoliša u kojemu živimo. Njihov je zadatak potaknuti ljude na razmišljanje o očuvanju prirode, upozoriti ih na važnost očuvanja prirode čiji smo dio.

Važno je da su ekološke poruke kratke, jasne, zanimljive, upečatljive, da se lako pamte.

Učitelj zadaje učenicima zadatak da svatko napiše svoju ekološku poruku imajući na umu kakva treba biti dobra ekološka poruka.

Kad napišu, učenici čitaju svoje ekološke poruke. Učitelj obavlja potrebne korekcije.

1. **Izrada plakata**

Učenici izrađuju plakate u skupinama. Rade na taj način da se skupine grupiraju na osnovi ekoloških poruka koje su učenici pisali; skupinu čine učenici sa sličnim ekološkim porukama tako da mogu napraviti plakat iste tematike.

Plakati se mogu izložiti na razrednome ili školskome panou kako bi se obilježio Dan planeta Zemlje u školi.

**Prilog**

1. **Dan planeta Zemlje**

*Ekologija –* znanost koja proučava odnose među živim bićima (ljudima, životinjama i biljkama) i između živih bića i njihova okoliša.

*Ekolozi* – znanstvenici i ljudi koji se brinu o zaštiti okoliša i proučavaju odnose i povezanost između živih bića i okoliša.

*Dan planeta Zemlje* – 22. travnja

Priča o Danu planeta Zemlje započela je u Americi 1963. godine kad je senator Nelson bio zabrinut za budućnost planeta. Senator Nelson razgovarao je s predsjednikom SAD-a i s drugim senatorima te su odlučili da nešto treba poduzeti. Dogovorili su se da će predsjednik razgovarati s industrijalcima koji su najveći zagađivači u državi, ali to nije mnogo pomoglo.

Godine 1969. senator Nelson smislio je nešto drugo. Zaključio je kako bi problem onečišćenja okoliša izazvao najviše pozornosti kad bi jedan dan u godini proglasio posebnim danom posvećenomu planetu Zemlji. Toga dana svi ljudi na Zemlji razmišljali bi o promjenama u ponašanju koje su nužne da bi se zaštitio okoliš. Pisao je svim školama i objasnio što planira. Znao je da će mu djeca pomoći i nije se prevario.

Tako je 22. travnja 1970. prvi put proglašen Danom planeta Zemlje. Ljudi širom planeta obećali su da će pomoći Zemlji. Od tada pa do danas ideja zaštite okoliša sve je rasprostranjenija i sve se više ljudi uključuje u ekološke akcije.

1. **Ekološke poruke**

BOG PRAŠTA SVAKOM, ČOVJEK NEKOM, PRIRODA NIKOM!

ZADATAK JE STVARNO LAK: VOLI MORE, ŠUME, ZRAK!

ŠUME SU PLUĆA ZEMLJE!

PRIRODU SMO NASLIJEDILI OD DJEDOVA, OSTAVIMO JE UNUCIMA!

NE OSTAVLJAJ U ŠUMI NIŠTA OSIM TRAGOVA STOPA!

PRIRODA MOŽE BEZ NAS, A MI BEZ NJE?

PRIČAO MI VJETRIĆ PLAH: ŠUMA ČUVA ZEMLJIN DAH!

TRAVA JE MEKA ZEMLJINA KOSA, CVIJEĆE JE UKRAS, NAKIT JE ROSA!

MI ŽELIMO U VISINE, JAKI, ČVRSTI KO PLANINE!

PRIRODA SE GLEDANJEM MAZI, ČUVA U SRCU, NE U VAZI!

U KOSI NAM TOPLE NITI, LJUBAVLJU NAS SUNCE KITI.

SAMO DIVLJAK RUŠI MRAVINJAK!

BEZ KORIJENA SE BRZO VENE, ČUVAJ NAS KO USPOMENE!